Ego Milo, dominus Noeriorum, notum facio universis presentes litteras inspecturis, quod Bartholomeus de Cycons, miles, dilectus et fidelis meus, in presentia mea constitutus, dedit et concessit, laude et assensu Agnetis, uxoris sue, et liberorum suorum, videlicet Hugonis, militis et Milonis, in perpetuam elemosinam, ecclesie Molismensi et prioratui de Noeriis, videlicet monachis ibidem Deo servientibus, libere et absolute, sine aliqua sumptu ex parte dictorum monachorum ponendo, duos sextarios bladi commandabilis, ad mensuram de Noeriis. Cujus bladi due partes sunt ordei et tercia pars frumenti. Et hoc bladum percipietur singulis annis, in festo Sancti-Remigii, a priore de Noeriis, vel ejus mandate, in molendino suo de Hergiaco. Si, vero, redditus dicti molendini minuerentur, ita quod dictum bladum dicto priori, sicut superius est expressum non persolveretur, dictus Bartholomeus, heres vel successores ejus defectum dicti bladi alibi assignare et persolvere dicto priori, vel ejus mandato, sine contradictione aliqua, teneretur. Hanc, autem, elemosinam, cum de feodo meo esset, laudantibus Agnete, uxore mea, et liberis meis Milone, Elisabeth et Philippo, ad instantiam et petitionem dicti Bartholomei et Agnetis, uxoris ejus et dictorum liberorum ejus, scripto redigens, sigilli mei munimine confirmavi, in eodem elemosina, retinens mihi custodiam, sicut habeo in prioratu de Noeriis. Et sciendum est quod ecclesia Molismensis solo divine pietatis intuitu, ad petitionem dicti B. concessit anniversarium Guillermi, filii sui, in ecclesia eadem faciendum. Actum, anno Domini millesimo ducentesimo trigesimo.